Condamnat pentru viol, fostul star brazilian Dani Alves a fost eliberat pe cauțiune pentru 1 milion de euro
Fostul fotbalist internațional brazilian Dani Alves va fi eliberat din închisoare în așteptarea recursului împotriva condamnării sale pentru viol, în schimbul plății unei cauțiuni de un milion de euro (108.000 de dolari), a anunțat miercuri un tribunal din Barcelona, citat de agenția AFP.
Decizia a fost luată la o zi după ce avocatul său a cerut eliberarea sa pe motiv că a executat deja un sfert din pedeapsa de patru ani și jumătate în arest preventiv, în urma arestării sale în ianuarie 2023.
Fostul jucător, în vârstă de 40 de ani, a fost condamnat la 22 februarie de un tribunal din Barcelona la patru ani și jumătate de închisoare și la plata a 150.000 de euro către tânără pentru violul care a avut loc în decembrie 2022 într-un club de noapte și pentru care procurorul solicitase nouă ani de închisoare. Procuratura a anunțat că va contesta decizia, considerând pedeapsa prea mică.
Alves a fost arestat pentru prima dată în ianuarie 2023, după ce a fost acuzat că a agresat sexual o femeie în baia unui club de noapte din Barcelona, în primele ore ale zilei de 31 decembrie 2022. De atunci, el a rămas în închisoarea preventivă din Spania, un judecător refuzând cererile obișnuite de eliberare prin cauțiune și considerând că există posibilitatea de a evada, potrivit ESPN.
Cazul a fost audiat timp de trei zile la un tribunal din Barcelona la începutul acestei luni, Alves schimbându-și povestea pentru a cincea oară cu puțin timp înainte de începerea procesului. La început, el a susținut că nu cunoștea presupusa victimă. El a spus mai târziu că a întâlnit-o pe femeie în baia clubului, dar că nu s-a întâmplat nimic.
Când a fost confruntat cu dovezi biologice, fostul fundaș al Barcelonei și al Paris Saint-Germain, și-a schimbat din nou versiunea asupra evenimentelor, spunând că i-a făcut sex oral consensual.
Donează lunar pentru susținerea proiectului G4Media
Donează suma dorită pentru susținerea proiectului G4Media
CONT LEI: RO89RZBR0000060019874867
Deschis la Raiffeisen Bank